Одлуком Наставно-научног већа Филозофског факултета у Нишу бр. 95/1-8-4-01 од 2. априла 2025. године именована сам за једног од рецензената за давање стручне оцене рукописа *ОСНОВЕ ИСТРАЖИВАЊА У СРПСКОЈ ОНОМАСТИЦИ* аутора проф. др Татјане Трајковић и проф. др Јордане Марковић.

РЕЦЕНЗИЈА

Рукопис проф. др Татјане Трајковић и проф. др Јордане Марковић предат је за рецензирање под нешто измењеним насловом, који гласи *Увод у српску ономастику (и основе ономастичких истраживања) (уџбеник за студенте)*. На основу увида у његову концепцију и садржину сматрам да је тај наслов прихватљивији будући да се ради о уџбенику ономастике са практикумом за проверу и примену знања, допуњеним деловима студентских радова као примерима успешне анализе ономастичке грађе, и богатом библиографијом од које се може почети приликом самосталних истраживања.

Рукопис *Увод у српску ономастику (и основе ономастичких истраживања) (уџбеник за студенте)* проф. др Татјане Трајковић и проф. др Јордане Марковић, предавача Ономастике на нашем факултету, представља уџбеник, како у наслову и *Уводним напоменама* стоји, намењен студентима филологије за лакше савладавање ономастике и сродних дисциплина, који чини 319 страна преломљеног, нумерисаног текста. Садржи следеће главне одељке: *Уводне напомене* (8–10), из којих се сазнаје о сада већ дугогодишњој пракси одржавања наставе из предмета Српска ономастика и сродних дисциплина (Српска антропонимија, Српска топонимија) на Филозофском факултету у Нишу, као и да је уџбеник проистекао из ње; I. *Ономастика* (11–28) – у коме се, како се из поднаслова види, разматрају: *Предмет, појам и значај ономастике*, *Однос апелатива и личног имена*, *Развој ономастике*, *Онoмастичке методе* (корпусна, дескриптивна, историјска, компаративна, ареална, стилистичка, статистичка), *Однос ономастике и других наука* (историје језика, дијалектологије, географије, етимологије), а затим се представљају *Извори за ономастичка проучавања* и *Општа и посебна ономастика*; II. *Антропонимија* (29–91) – са поднасловима: *Предмет и задаци антропонимије*, *Хронолошки преглед српског именослова*, након којих се даје увид у проученост личних имена, презимена, секундарних имена (хипокористика, надимака, невестинских имена, имена по мужу, псеудонима, монашких имена), као и aнтропонима у функцији других именовања; III. *Топонимија* (92–134) – са мањим целинама: *Предмет и значај топонимије*, *Однос топонимије и антропонимије*, *Врсте топонима* (хоронимија, оронимија, хидронимија, ојконимија, микротопонимија, урбонимија), са посебним поглављима о лексичко-семантичкој и структурално-творбеној анализи, до сада слабије проучаваних, ходонима, као и топонима уопште; IV. *Остала имена* (135–140) – са поднасловима: *Космоними, Зооними, Хрематоними, Ергоними*, као и са посебним поглављем о анализи ергонима; V. *Историјска ономастика* (141–142) и VI. *Књижевна ономастика* (142–145) – где су предочене посебности проучавање ове врсте ономастичке грађе; VII. *Речник ономастичких термина* (146–160) – у коме су пописани у укратко дефинисани ономастички термини који су употребљени у уџбенику; VIII. *Прилози* (161–203) – *Ходоними Алексинца, Светостефанска (Бањска) хрисовуља и Дечанска хрисовуља, Антропонимија у романима Милована Витезовића, Именослов приповедака Милована Глишића*; IX. *Материјал за вежбања* (204–251) – који сачињавају: инструкције за прикупљање и бележење ономастичке грађе на терену на основу препорука Одбора за ономастику САНУ са примером, грађа за анализу антропонима, топонима и ходонима и питања за проверу знања; X. *Библиографија* *важнијих радова из ономастике* (252–319) – подељена у целине библиографских јединица које се баве општим питањима ономастике, као и: антропонимијом, топонимијом, ходонимијом, хрематонимијом и ергонимијом, а ту је и списак етимолошких, дијалекатских и општих речника, који могу послужити као извор грађе, али и као помоћ у тумачењу значења различитих ономастичких јединица.

У првих шест поглавља уџбеника проф. др Татјана Трајковић и проф. др Јордана Марковић настоје да упознају студенте са главним теоријским поставкама ономастике као лингвистичке дисциплине у целини и, посебно, српске ономастике, а такође и са методологијом ономастичких истраживања. Садржина ових поглавља оправдава незнатно измењен наслов будући да се кроз њих студенти упућују у ономастику као науку. Појмови о којима је било речи у овим деловима књиге, пописани су у седмом поглављу, у практичном *Речнику ономастичких термина*, који студентима може олакшати не само усвајање значења појмова већ и проверу знања. Ова поглавља карактерише јасно, примерима документовано и сувишним подацима неоптерећено излагање. Иако су и кроз претходна поглавља читаоци упућивани у методологију ономастичких истраживања, следећа поглавља представљају примере добре праксе и нуде материјал за самостални рад. У осмом поглављу дати су делови радова посвећених истраживању специфичне или слабије истражене ономастичке грађе: историјске ономастике – *Светостефанска (Бањска) хрисовуља и Дечанска хрисовуља,* ходонима – *Ходоними Алексинца,* и књижевне ономастике, тачније антропонима у књижевним делима – *Антропонимија у романима Милована Витезовића, Именослов приповедака Милована Глишића*. За студенте ће свакако бити подстицајно и то што су последња три наслова радови њихових колега, који су из ове научне области успешно написали и одбранили завршне радове. Посебном вредношћу уџбеника сматрамо разноврстан материјал за вежбање које доноси девето поглавље. Он омогућава како рад на часовима вежбања, тако и самосталан рад, било на прикупљању грађе и њеној класификацији или кроз проверу знања путем питања која обухватају градиво у целини. Библиографија у десетом поглављу упућује на оно што је до сада уређено, превасходно у српској ономастици, и свакако доприноси самосталности студената у истраживањима.

Сматрам, дакле, да су аутори изменом наслова допринели јаснијој представи о његовој садржини и намени, и да ће уџбеник *Увод у српску ономастику (и основе ономастичких истраживања) (уџбеник за студенте)* проф. др Татјане Трајковић и проф. др Јордане Марковић остварити циљеве које су аутори изнели у уводном делу рукописа –„да студенте србистике упозна са основним теоријским поставкама ове лингвистичке дисциплине, методологијом ономастичких истраживања, да их упути на основну литературу из ове области и да им помогне у примени стеченог знања из ономастике, те да их заинтересује за ову областˮ – те га са задовољством препоручујем за објављивање.

У Нишу, 17. 4. 2025. године



проф. др Надежда Д. Јовић

редовни професор Филозофског факултета у Нишу